Chicago

Chicago (IPA: /ʃɪˈkɑːɡoʊ/) es un citate del Statos Unite de America, con un population de 2 853 114 habitantes (2010). Illo es le centro de un area metropolitan con un population de 9 729 825 habitantes (2011). Situate al bordo del Laco Michigan e del fluvio Chicago, illo es le plus importante citate del region del Grande Lacos e del Medie West.

Illo disveloppava rapidemente in le secunde medietate del seculo 19 gratias a su importantia pro le transportation e finimento industrial del productos agrari del Grande Planas del Medie West. Chicago es famose pro su contributiones al historia del musica in le Statos Unite, notabilemente in le generes de blues e jazz, e cellos al architectura moderne, que include edificios de stilo Beaux-Arts, Prairie School, grattacelos etc.

Le presidente Barack Obama passava le major parte de su vita adulte in Chicago como professor de lege, organisator de communitate e homine de stato ante su carriera in Washington, D.C. Altere personas celebre de Chicago include Michelle Obama (advocat e Prime Donna del Statos Unite), Al Capone (gangster), Michael Jordan (jocator de basketball), Frank Lloyd Wright e Louis Sullivan (architectos), Oprah Winfrey (personalitate de television), Jane Addams (reformator social), Carl Sandburg (poeta), Ernest Hemingway (romancero) e Studs Terkel (historiator).

In Chicago se trova un grande diversitate ethnic e cultural. In multe casos, iste communitates ethnic son inofficial ma clarmente segregate (pro exemplo, le sud del citate es largemente afro-american, le nord-west es largemente mexican e portorican, le nord es largemente euro-american e un section del centro-sud es chinese-american).

 Vide etiam 
 Aurora (suburbio de Chicago)

 Ligamines externe 
 City of Chicago 

Categoria:Citates in Illinois